**ELŐTERJESZTÉS**

Tiszavasvári Város Önkormányzata Képviselő-testületének

2019. október 22-én

tartandó alakuló ülésére

Az előterjesztés tárgya: **Az Egyesített Közművelődési Intézmény és Könyvtár igazgatói álláshelyének betöltésére vonatkozó pályázat kiírásáról**

Iktatószám: TPH/8550-5/2019.

Melléklet: -

Az előterjesztés előadója: Szőke Zoltán polgármester

Az előterjesztés témafelelőse: dr. Zombori Judit köztisztviselő

Az alakuló ülés előterjesztéseit a bizottságok nem tárgyalják.

Az ülésre meghívni javasolt szervek, személyek:

|  |  |
| --- | --- |
|  |  |
|  |  |

Egyéb megjegyzés: nincs

Tiszavasvári, 2019. október 18.

**dr. Zombori Judit**

**témafelelős**

**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

Témafelelős: dr. Zombori Judit

**ELŐTERJESZTÉS**

**- a Képviselő-testülethez -**

**Az Egyesített Közművelődési Intézmény és Könyvtár igazgatói álláshelyének betöltésére vonatkozó pályázat kiírásáról**

**Tisztelt Képviselő-testület!**

**Tiszavasvári Város Önkormányzata Képviselő-testülete a 271/2019. (VII.25.) Kt. számú határozatával döntött** az Egyesített Közművelődési Intézmény és Könyvtár igazgatói álláshelyének betöltésére vonatkozó **pályázat kiírásáról.** A pályázat a Közszolgálati Személyzetfejlesztési Főigazgatóság internetes oldalán (kozigallas.gov.hu), Tiszavasvári Polgármesteri Hivatal hirdetőtábláján, valamint Tiszavasvári Város Honlapján is megjelent, benyújtási határideje 2019. szeptember 01. napja volt.

A **pályázati kiírásra egy** **pályázati anyag érkezett, amelyet a Képviselő-testület** a 354/2019.(IX.30.) Kt. számú határozatával **érvénytelennek nyilvánított**, és a pályázat elbírálásából kizárt, arra tekintettel, hogy a pályázó a pályázati kiírásban foglalt feltételeknek nem felelt meg, mivel a pályázat részeként benyújtandó iratok, igazolások közül erkölcsi bizonyítványát nem a kiírásnak megfelelő tartalommal csatolta.

A Képviselő-testületi döntés következtében az igazgatói álláshely betöltésére a közalkalmazottak jogállásáról szóló 1992. évi XXXIII. törvény (a továbbiakban Kjt.) 20/B.§(1) bekezdése alapján **ismételten pályázatot kell kiírni**.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 46. § (3) bekezdése értelmében a területi múzeum vezetőjének megbízásához a miniszter véleményét előzetesen ki kell kérni.

A Magyarország helyi önkormányzatairól szóló 2011. évi CLXXXIX. törvény 41. §. (7) bekezdése értelmében a helyi önkormányzat képviselő-testülete – amennyiben törvény kivételt nem tesz – nevezi ki az intézmény vezetőjét.

**A közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet (továbbiakban: Kormányrendelet)** 6/F. §. (2) bekezdése értelmében alapító okirata szerint több kulturális intézményi funkciót ellátó költségvetési szerv vezetésére megbízást az a közalkalmazott is kaphat, aki **legalább az egyik kulturális intézménytípus intézményvezetővel szemben támasztott követelményeinek megfelel**.

A magasabb vezetői beosztás ellátásához szükséges feltételeket könyvtár, múzeum, és közművelődési intézmény esetén a Kormányrendelet 6/A §. (1), 6/B §. (5) bekezdései, és a 6/E §. (1) bekezdése határozza meg.

Ezek a jogszabályi hivatkozások a következők:

*„6/A. §(1) Közművelődési intézményben az intézmény vezetésére irányuló magasabb vezető beosztás ellátásával kizárólag olyan közalkalmazott bízható meg, aki*

1. *rendelkezik*

*aa) felsőfokú végzettséggel és közművelődési szakképzettséggel, vagy*

*ab) nem szakirányú felsőfokú végzettséggel és felsőfokú szakirányú szakképesítéssel,*

*b) a felsőfokú közművelődési szakképzettségének vagy az a) pont ab) alpontja szerinti szakvizsgájának és egyben az intézmény alaptevékenységének megfelelő feladatkörben, közalkalmazotti vagy munkavégzésre irányuló további jogviszonyban legalább öt éves szakmai gyakorlatot szerzett, és*

*c) kiemelkedő szakmai vagy szakirányú tudományos tevékenységet végez.”*

*„6/B § (5) Városi könyvtárban magasabb vezető beosztás ellátásával kizárólag olyan közalkalmazott bízható meg, aki*

1. *rendelkezik*

*aa) szakirányú felsőfokú végzettséggel és szakképzettséggel, vagy*

*ab) nem szakirányú felsőfokú végzettséggel és szakképzettséggel, valamint OKJ szerinti segédkönyvtáros szakképesítéssel, és*

1. *végzettségének és szakképzettségének és egyben az intézmény alaptevékenységének megfelelő jogviszonyban legalább öt éves szakmai gyakorlatot szerzett.”*

*„6/E § (1)Múzeumban az intézmény vezetésére irányuló magasabb vezető beosztás ellátásával kizárólag olyan közalkalmazott bízható meg, aki*

1. *rendelkezik*

*aa) mesterfokozatú végzettséggel és szakirányú szakképzettséggel vagy jogász vagy közgazdász szakképzettséggel, és*

*ab) tárgyalásszintű idegennyelv-ismerettel, amelynek igazolása történhet különösen államilag elismert komplex típusú középfokú nyelvvizsga-bizonyítvány vagy azzal egyenértékű okirat, a szakmai gyakorlat külföldi teljesítéséről szóló igazolás bemutatásával,*

*b) a végzettségének és szakképzettségének vagy az intézmény alaptevékenységének megfelelő jogviszonyban legalább öt éves szakmai gyakorlatot szerzett, és*

*c) kiemelkedő szakirányú tudományos vagy szakmai tevékenységet végez.*

***A Kormányrendelet 6/F § (2) bekezdése alapján tehát ezek közül kell legalább az egyik intézménytípus intézményvezetővel szemben támasztott követelményeinek kell megfelelni.***

*„6/F § (2) Integrált kulturális intézményben az intézmény vezetésére irányuló magasabb vezető beosztás ellátásával olyan közalkalmazott bízható meg, aki legalább az egyik kulturális intézménytípus intézményvezetőjével szemben támasztott követelményeknek megfelel.”*

*„6/G § (2) Integrált kulturális intézmény vezetésével megbízott magasabb vezetőnek a megbízását követő két éven belül az integrált kulturális intézmények vezetésére vonatkozó államháztartási és vezetési ismereteket nyújtó, legalább 60 órás képzést kell elvégeznie, és az azt igazoló okiratot be kell mutatnia a munkáltatónak. Igazolás hiányában a vezetői megbízást vissza kell vonni.*

*(3) Az intézmény vezetésével megbízott magasabb vezető mentesül az (1) és a (2) bekezdés szerinti tanfolyam elvégzésének kötelezettsége alól, ha jogász vagy közgazdász szakképzettséggel rendelkezik, vagy az (1) vagy a (2) bekezdés szerinti képzést a vezetői megbízását megelőzően elvégezte, és azt okirattal igazolja.*

„*7. § (1) Kulturális intézményben magasabb vezető vagy vezető beosztás ellátására vonatkozó pályázat esetében a pályáztatónak biztosítania kell, hogy a pályázat iránt érdeklődők a pályázat elkészítéséhez szükséges tájékoztatást megkapják, az intézményt megismerhessék.”*

***A közalkalmazottak jogállásáról szóló 1992. évi XXXIII Tv. (továbbiakban Kjt.) Kjt. 23.§ rendelkezése szerint a magasabb vezetői, valamint a vezetői megbízás jogszabályban megjelölt, legfeljebb 5 évig terjedő határozott időre szól, és a vezetői álláshelyet nyilvános pályázat útján kell betölteni.***

**„Kjt. 23. §(1)** A magasabb vezetői, illetve vezetői feladat ellátása magasabb vezető, illetve vezető beosztásra történő megbízással (a továbbiakban: megbízott vezető) történik. A magasabb vezetői, illetve vezetői megbízás feltétele, hogy a közalkalmazott – a kinevezés szerinti munkaköre mellett – látja el a magasabb vezetői, illetve vezetői beosztásból eredő feladatait. A megbízást és annak elfogadását írásba kell foglalni. Magasabb vezető – a 90. §-ban foglalt kivétellel – csak felsőfokú iskolai végzettséggel rendelkező közalkalmazott lehet.”

**A Kjt. 20/A.§. (1) és (3)-(8) bekezdései** meghatározzák, hogy a pályázati kiírásnak mit kell tartalmaznia, illetve a pályázati eljárás lefolytatására milyen szabályok vonatkoznak.

**Közlönyben való közzétételt nem ír elő a jogszabály.**

**Kjt. 20/A.§ (3) bekezdése:**

„(3) A pályázati felhívásban meg kell jelölni:

*a)* a munkáltató és a betöltendő munkakör, vezetői beosztás megnevezését,

*b)*a munkakörbe tartozó, illetve a vezetői beosztással járó lényeges feladatokat,

*c)* a pályázat elnyerésének valamennyi feltételét,

*d)* a pályázat részeként benyújtandó iratokat, igazolásokat, továbbá

*e)* a pályázat benyújtásának feltételeit és elbírálásának határidejét.”

**Kjt. 20/A.§ (5) bekezdése:**

„(5) A pályázó – a (3) bekezdés *d)* pontja alapján meghatározottakon túlmenően – a pályázathoz csatolja

*a)* a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,

*b)* arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,

*c)* a külön jogszabályban vagy a pályázatban előírt további követelmények igazolására vonatkozó okiratokat.”

**A Kjt 20/B. § (2) bekezdése:**

„A pályázatban meg kell jelölni, hogy a magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.”

**A Kjt. 20/B. § (3) bekezdése:**

„Ha e törvény alapján a magasabb vezető, illetve vezető beosztás ellátásához pályázatot kell kiírni, a pályázatban meg kell jelölni a közalkalmazott által betöltendő munkakört is.”

**A Kjt. 20/B. § (4) bekezdése:**

„Ha a magasabb vezető, illetve a vezető beosztással történő megbízáshoz közalkalmazotti jogviszony létesítése is szükséges - törvény eltérő rendelkezése hiányában - a kinevezési jogkör a megbízási jogkör gyakorlóját illeti meg.”

**A Kjt. 23. § (1) bekezdése:**

„A magasabb vezető - a 90. §-ban foglalt kivétellel - **csak felsőfokú iskolai végzettséggel rendelkező közalkalmazott lehet.”**

**A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1) bekezdése kimondja**, hogy az állami és önkormányzati fenntartású muzeális intézményekben, nyilvános könyvtárakban, közlevéltárakban és közművelődési intézményekben alkalmazottként csak olyan személy foglalkoztatható, aki

*a)* büntetlen előéletű, és nem áll muzeális intézményben, nyilvános könyvtárban, közlevéltárban és közművelődési intézményben végezhető tevékenység folytatását kizáró foglalkozástól eltiltás hatálya alatt,

*b)* a munkakör betöltéséhez jogszabályban meghatározott végzettséggel és szakképesítéssel rendelkezik.

A hivatkozott jogszabályok értelmében az intézményvezetői magasabb vezetői megbízásra irányuló pályázati felhívást **a személyügyi központ internetes oldalán** közzé kell tenni. A **pályázat benyújtásának határideje** **a pályázati felhívásnak a személyügyi központ honlapján való elsődleges közzétételétől** számított tizenöt napnál – a munkáltató vezetésére kiírt pályázat esetén **harminc napnál – rövidebb nem** lehet. Jelen esetben tehát minimum 30 napos közzétételi kötelezettség áll fenn.

Javaslom, hogy a pályázat elbírálásából érvénytelenség miatt kerüljön kizárásra azon pályázó pályázata, aki a pályázat részeként benyújtandó dokumentumokat nem csatolja pályázatához hiánytalanul, vagy aki határidőn túl nyújtja be, vagy aki nem a kiírásban meghatározott módon nyújtja be pályázatát.

Tájékoztatom a Képviselő-testület tagjait, hogy a határozat-tervezetben szereplő pályázat adatai a www.kozigallas.gov.hu honlapon megjelenő pályázatéval megegyezők lesznek, azonban a pályázat elektronikus rögzítése miatt formai eltérések lehetnek.

Tájékoztatom a Képviselő-testületet, hogy a Kjt. 20/A § (6) bekezdése értelmében a magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott **legalább háromtagú, a betöltendő munkakör feladatait érintően szakértelemmel rendelkező bizottság** hallgatja meg, melynek **nem lehet tagja** - a helyi önkormányzati képviselő-testület tagja kivételével - **a kinevezési, megbízási jogkör gyakorlója.**

**A Kormányrendelet 7. § ide vonatkozó pontjaiban a bizottsági tagokról és a bizottság munkájáról az alábbiakban rendelkezik:**

*(2) Az intézmény vezetésével megbízott magasabb vezető beosztás ellátására vonatkozó pályázatokat véleményező bizottság (a továbbiakban: bizottság) tagja*

*a) a Közalkalmazotti Tanács és a reprezentatív szakszervezet által delegált egy-egy tag, és*

*b) egy országos szakmai szervezet egy képviselője vagy egy – a kulturális szakértői nyilvántartásban szereplő – kulturális szakértő.*

*(3) A bizottság véleményének elfogadásához a tagok többségének jelenléte szükséges.*

*(4) A pályázatok véleményezése a pályázók személyes meghallgatását követően, pályázatonként történik, a pályázat támogatottságára vonatkozó szavazás keretében.*

*(5) A bizottság több pályázatot is támogathat. Támogatottnak azt a pályázatot kell tekinteni, amely a jelen levő bizottsági tagok többségének támogató szavazatát megkapta. A bizottság üléséről és a szavazás eredményéről írásbeli jegyzőkönyv készül.*

*(6) A bizottság (2) bekezdés szerinti tagja igazolt költségei megtérítésére jogosult. A (2) bekezdés b) pontja szerint felkért kulturális szakértő az általa elkészített írásos szakértői véleményért díjazásra jogosult. A költségek megtérítését és a szakértői díjazást annak a költségvetési szervnek a költségvetése terhére kell biztosítani, ahol a pályázat alapján az intézmény vezetésével megbízott magasabb vezető közalkalmazotti jogviszonya létesülni fog.*

*(8) Közművelődési intézmény esetén a magasabb vezető vagy vezető beosztás ellátására vonatkozó eredménytelen pályázatot 90 napon belül újra ki kell írni.”*

A Kormányrendelet 7. § (2) bekezdése kimondja, hogy a bizottság tagja a Közalkalmazotti Tanács, illetve a reprezentatív szakszervezet által delegált egy-egy tag, továbbá egy országos szakmai szervezet képviselője vagy egy – a kulturális szakértői nyilvántartásban szereplő – kulturális szakértő is.

Tájékoztatom a tisztelt Képviselőket, hogy Tiszavasvári városában közművelődési, könyvtári, illetve múzeumi feladatok vonatkozásában nem működik Közalkalmazotti Tanács, illetve reprezentatív szakszervezet.

Javaslom, hogy a Képviselő-testület – a törvényben meghatározottaknak eleget téve – a pályázatokat véleményező szakértői bizottságba 1. Nagy Edina kulturális szakértőt ( mint külső szakértőt), 2. Gazdagné dr. Tóth Mariannát, a Tiszavasvári Polgármesteri Hivatal Önkormányzati és Jogi Osztály osztályvezetőjét, 3. Bakné Répási Ágnest, a Tiszavasvári Város Önkormányzata Képviselő-testületének Szociális és Humán Bizottságának elnökét delegálja.

A Képviselő-testület a szakértői bizottság írásba foglalt véleményét mérlegelve, a pályázati határidő lejártát követőelső ülésén dönt a közalkalmazotti jogviszony létesítéséről, illetve a vezetői megbízásról. Egyebekben a pályázat elbírálásának rendjét a munkáltató határozza meg.

Kérem a Tisztelt Képviselő-testületet, hogy fentiek figyelembevétele mellett a határozat-tervezetet megtárgyalni és elfogadni szíveskedjen.

Tiszavasvári, 2019. október 18.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**……/2019. (X.22.) Kt. sz.**

**határozata**

**Az Egyesített Közművelődési Intézmény és Könyvtár igazgatói álláshelyének betöltésére vonatkozó pályázat kiírásáról**

1. Tiszavasvári Város Önkormányzata Képviselő-testülete pályázatot ír ki az **Egyesített Közművelődési Intézmény és Könyvtár** (4440 Tiszavasvári, Szabadság tér 1.) vezetésére, magasabb vezetői beosztás betöltésére a közalkalmazottak jogállásáról szóló 1992. XXXIII. törvény, valamint a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény alapján, a határozat mellékletét képező pályázati kiírás szerint.
2. Tiszavasvári Város Önkormányzata Képviselő-testülete megbízza a polgármestert, hogy a kormányzati személyügyi igazgatási feladatokat ellátó szerv internetes oldalán ([www.kozigallas.gov.hu](http://www.kozigallas.gov.hu)), valamint Tiszavasvári Város honlapján és a Tiszavasvári Polgármesteri Hivatal hirdetőtábláján gondoskodjon a pályázati felhívás közzétételéről.
3. Felkéri a Polgármestert, hogy a beérkezett pályázatokat előzetes véleményezésre az illetékes miniszternek küldje meg.

**Határidő**: azonnal illetve esedékességkor **Felelős:** Szőke Zoltán polgármester

..../2019. (X.22.) Kt. számú határozat melléklete

1. **sz. melléklet**

**Tiszavasvári Város Önkormányzata Képviselő-testülete**

a "Közalkalmazottak jogállásáról szóló" 1992. évi XXXIII. törvény 20/B § alapján

pályázatot hirdet

**az Egyesített Közművelődési Intézmény és Könyvtár**

**Igazgató (magasabb vezető)**

**beosztás betöltésére**

**Munkáltató:** Egyesített Közművelődési Intézmény és Könyvtár

(Munkáltatói jogkör gyakorló – ha a magasabb vezetői beosztással történő megbízáshoz közalkalmazotti jogviszony létesítése is szükséges - kinevezési jogkör gyakorló: Tiszavasvári Város Önkormányzata Képviselő-testülete; Képviseli: Tiszavasvári Város polgármestere)

**A közalkalmazotti jogviszony időtartama:** határozatlan idejű közalkalmazotti jogviszony

**Foglalkoztatás jellege:** Teljes munkaidő

**A vezetői megbízás időtartama:** a vezetői megbízás határozott időre, 5 évig terjedő időtartamra szól.

**A magasabb vezetői megbízás kezdő időpontja:** Legkorábban2020. január 01.

**A magasabb vezetői megbízás megszűnésének időpontja:** 2024. december 31.

**A munkavégzés helye:** Szabolcs-Szatmár-Bereg Megye, 4440 Tiszavasvári, Szabadság tér 1.

A magasabb vezetői megbízással járó **közalkalmazotti munkakör,** és munkakörbe tartozó lényeges feladatok a pályázó iskolai végzettségének, szakképesítésének függvényében kerülnek megállapításra.

**A munkakörbe tartozó, illetve a vezetői megbízással járó lényeges feladatok**:

Feladata az intézmény irányítása, ellenőrzési, munkáltatói feladatainak ellátása, a felelős költségvetési gazdálkodás, szakszerű és törvényes intézményi működtetés, alapító okirat szerinti feladatok ellátása, kapcsolattartás a fenntartóval és a különböző szakmai szervekkel. Döntés az intézmény működésével kapcsolatos minden olyan ügyben, melyet jogszabály a hatáskörébe utal. Az intézményben dolgozók munkájának irányítása, ellenőrzése. A Szervezeti és Működési Szabályzatban, valamint a hatályos jogszabályokban biztosított, hatáskörébe utalt munkáltatói jogok gyakorlása. A fenntartó felé beszámoló készítése az intézmény működéséről, tevékenységéről.

**Illetmény és juttatások:**

Az illetmény megállapítására és a juttatásokra a "Közalkalmazottak jogállásáról szóló" 1992. évi XXXIII. törvény rendelkezései, valamint a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet rendelkezései, valamint a Képviselő-testület által az adott magasabb vezetői beosztásra megállapított határozott időre szóló kereset kiegészítés rendelkezései az irányadók.

**Pályázati feltételek:**

* ***magyar állampolgárság;*** vagy külön jogszabály szerint a szabad mozgás és tartózkodás jogával rendelkező, illetve bevándorolt vagy letelepedett státusz;
* ***18. életév betöltése***
* ***cselekvőképesség;***
* ***büntetlen előélet***; nem áll a Kjt. 20. § (2) bekezdés d) pontja szerinti büntetőeljárás hatálya alatt, és vele szemben nem állnak fenn a Kjt. 20. § (2d) és (2e) bekezdésben foglalt kizáró okok; és nem áll a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1) bekezdés a) pontja szerinti végezhető tevékenység folytatását kizáró foglalkozástól eltiltás hatálya alatt;
* a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet 6/A § (1), vagy 6/B § (5), vagy 6/E § (1) bekezdéseiben ***előírt végzettség,***
* ***vagyonnyilatkozat tételi eljárás lefolytatása***,
* a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet 6/A § (1), vagy 6/B § (5) vagy 6/E § (1) bekezdéseiben foglaltak szerinti ***szakmai gyakorlat,***
* a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet 6/A § (1), vagy 6/E § (1) bekezdésben foglaltak szerinti ***kiemelkedő szakmai vagy szakirányú tudományos tevékenység végzése, kivéve ha a hivatkozott kormányrendelet 6/B § (5) bekezdése szerinti* kulturális *intézménytípus intézményvezetővel szemben támasztott követelményeinek megfelel****,*

(A Kormányrendelet 6/F § (2) bekezdésére figyelemmel, mely szerint *integrált kulturális intézményben az intézmény vezetésére irányuló magasabb vezető beosztás ellátásával olyan közalkalmazott bízható meg, aki legalább az egyik kulturális intézménytípus intézményvezetőjével szemben támasztott követelményeknek megfelel.)*

* a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet 6/E § (1) bekezdésben foglaltak szerinti ***tárgyalásszintű idegennyelv-ismeret, kivéve ha a hivatkozott kormányrendelet 6/A § (1) vagy 6/B § (5) bekezdései szerinti kulturális intézménytípus intézményvezetővel szemben támasztott követelményeinek megfelel***,

(A Kormányrendelet 6/F § (2) bekezdésére figyelemmel, mely szerint *integrált kulturális intézményben az intézmény vezetésére irányuló magasabb vezető beosztás ellátásával olyan közalkalmazott bízható meg, aki legalább az egyik kulturális intézménytípus intézményvezetőjével szemben támasztott követelményeknek megfelel.)*

* a magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető,
* a közalkalmazottak jogállásáról szóló 1992. XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére kiadott 150/1992. (XI.20.) Kormányrendelet 6/G § (2) bekezdése alapján a megbízását követő két éven belül az integrált kulturális intézmények vezetésére vonatkozó államháztartási és vezetési ismereteket nyújtó, legalább 60 órás képzést kell elvégeznie, és az azt igazoló okiratot be kell mutatnia a munkáltatónak. Igazolás hiányában a vezetői megbízást vissza kell vonni Kivéve ha a Kormányrendelet 6/G (3) bekezdés szerinti mentesítési követelményeknek megfelel.
* A Kjt. 41. § (1) és (2) bekezdéseinek való megfelelés

**A pályázat elbírálásánál előnyt jelent:**

* 1-3 év vezetői gyakorlat

**A pályázat részeként benyújtandó iratok, igazolások:**

* fényképes szakmai önéletrajz;
* az intézmény vezetésére, fejlesztésére vonatkozó program;
* végzettséget tanúsító bizonyítványok, szakmai gyakorlatot, valamint az egyéb képzettséget, nyelvismeretet igazoló okiratok másolatai;
* 3 hónapnál nem régebbi erkölcsi bizonyítvány, mely igazolja a büntetlen előéletet és azt, hogy nem áll Kjt. 20. § (2) bekezdés d) pontja szerinti büntetőeljárás hatálya alatt, és vele szemben nem állnak fenn a Kjt. 20. § (2d) és (2e) bekezdésben foglalt kizáró okok, valamint emellett tanúsítja, hogy nem áll a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1) bekezdés a) pontja szerinti végezhető tevékenység folytatását kizáró foglalkozástól eltiltás hatálya alatt;
* nyilatkozat/hozzájárulás a pályázati anyagban foglalt személyes adatok pályázati eljárással összefüggésben szükséges kezeléséhez;
* hozzájárulás, hogy a pályázati anyagot a véleményezésre jogosultak megismerhetik;
* nyilatkozat a Kjt. 41. § (1) és (2) bekezdései szerinti összeférhetetlenségről;
* nyilatkozat/hozzájárulás, hogy sikeres pályázat esetén vállalja az egyes vagyonnyilatkozat–tételi kötelezettségekről szóló 2007. évi CLII törvényben meghatározott vagyonnyilatkozat tételi eljárás lefolytatását;
* nyilatkozat, hogy – pályázatával kapcsolatban – az elbíráló üléseken kívánja-e zárt ülés megtartását, illetve nyilvános ülés esetén a személyes adatainak zártan történő kezelését;
* a pályázó nyilatkozata arról, hogy a pályázó nem áll cselekvőképességet kizáró vagy korlátozó gondnokság alatt;
* nyilatkozat arról, hogy a pályázó magyar állampolgár vagy külön jogszabály szerint a szabad mozgás és tartózkodás jogával rendelkező, illetve bevándorolt vagy letelepedett státusszal rendelkezik;
* nyilatkozat annak vállalásáról, hogy megbízása esetén a megbízást követő két éven belül a Kormányrendelet 6/G § (2) bekezdése szerint tanfolyamot elvégzi, vagy ellenkező esetben csatolja ezen kötelezettség alóli mentességet igazoló dokumentumokat,
* előnyt jelentő feltétel fennállása esetén, a vezetői gyakorlat igazolását alátámasztó dokumentumok

**A közalkalmazotti jogviszony időtartama:** a közalkalmazotti jogviszony határozatlan időre szól, az intézménynél újonnan létesített jogviszony esetén – a Kjt. 21/A. § (1) bekezdése alapján - 3 hónap próbaidő kikötésével.

**A munkakör betölthetőségének időpontja:** Legkorábban 2020. január 01.

**A pályázat benyújtásának határideje:** 2019. november 26.

A pályázati kiírással kapcsolatosan további információt Szőke Zoltán polgármester nyújt, a 42/520-500-as telefonszámon.

**A pályázatok benyújtásának módja:**

Postai úton, a pályázatnak Tiszavasvári Város Önkormányzatának Képviselő-testülete címére történő megküldésével (4440 Tiszavasvári, Városháza tér 4.). Kérjük a borítékon feltüntetni a pályázati adatbázisban szereplő **azonosító számot: 8550-5/2019**, valamint a beosztás megnevezését: **igazgató.**

**A pályázat elbírálásának módja, rendje:**

A pályázatokat a Képviselő-testület az általa felkért, a közalkalmazottak jogállásáról szóló 1992. évi XXXIII. törvény szerint előírt, szakértői bizottság írásbeli véleményezését követő első ülésén bírálja el. A pályázat kiírója kizárja a pályázat elbírálásából azon pályázót, akinek a pályázata érvénytelen (különösen: aki a pályázat részeként benyújtandó dokumentumokat nem csatolja vagy hiányosan csatolja, aki határidőn túl nyújtja be, a hatósági erkölcsi bizonyítvány nem a feltüntetett jogszabályi hivatkozás által lett beadva, aki nem a kiírásban meghatározott módon nyújtja be pályázatát). A pályázat kiírója fenntartja a jogot, hogy a pályázati eljárást érvényes pályázatok esetén is indoklás nélkül eredménytelenné nyilvánítsa.

A pályázat beadásával a pályázó egyúttal minden, az előbbiekben meghatározott feltételt magára nézve kötelezőnek elfogad.

Az érvénytelen pályázatot benyújtókat, valamint a nem nyertes pályázókat e-mailben értesítjük.

**A pályázat elbírálásának határideje:** 2019. december 31.

**A pályázati kiírás további közzétételének helye, ideje:**

* Tiszavasvári Város Honlapja – 2019. ………….
* Tiszavasvári Polgármesteri Hivatal hirdetőtábláján való kifüggesztés – 2019. ………...

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…../2019.(X.22.) Kt. sz.**

**határozata**

**Az Egyesített Közművelődési Intézmény és Könyvtár igazgatói álláshelyére kiírt pályázatot elbíráló bizottság tagjainak megválasztásáról**

Tiszavasvári Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 20/A. § (6) bekezdésében foglaltak alapján dönt arról, hogy

1. Az Egyesített Közművelődési Intézmény és Könyvtár igazgatói álláshelyére benyújtott pályázatok véleményezésére háromtagú eseti bizottságot hoz létre.

Az eseti bizottság feladatainak ellátásával:

Nagy Edina kulturális szakértőt ( mint külső szakértőt),

Gazdagné dr. Tóth Mariannát, a Tiszavasvári Polgármesteri Hivatal Önkormányzati és

Jogi Osztály osztályvezetőjét,

Bakné Répási Ágnest, Tiszavasvári Város Önkormányzata Képviselő-testületének

Szociális és Humán Bizottságának elnökét bízza meg.

**Határidő:** azonnal **Felelős:** Szőke Zoltán polgármester

2. Felkéri a bizottság tagjait, hogy a beérkezett pályázatokat véleményezzék, és azt írásban juttassák el Tiszavasvári Város Polgármesteréhez. A bizottság írásbeli véleményének polgármesterhez történő leadását követően a bizottság külön intézkedés nélkül megszűnik.

**Határidő**: esedékességkor **Felelős:** Szőke Zoltán polgármester